**Sfatul degetelor**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spune degetul cel mare

Către-arătător,

Spune degetul cel mare

– N-am fărâmă de mâncare,

Frate-arătător!

Spune, către mijlociul,

Cel arătător,

Spune-arătătorul: – Frate,

Nu mai sunt deloc bucate,

Şi de foame mor!

Se apleacă mijlociul

Către inelar,

Şi îi spune-atâta numai:

– Ce e de făcut acuma,

Frate inelar?

Leneş cată inelarul

Către ei, şi-apoi,

Cam în silă, le răspunde:

– Ce să faci când nu-i de unde?

Vom răbda şi noi!

Prinde atunci cel mic să strige

Mai isteţ ca ei:

– Ce tot plângem şi ne frângem?

Hai la muncă să ne strângem

Toţi uniţi, că nu rămâne

Niciodată fără pâine

Cel ce vrea să şi-o câştige,

Frăţiorii mei!